
[bookmark: _GoBack]DECIZIA DE PUNERE ÎN APLICARE A COMISIEI
din 7.7.2026
privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Introducerea venitului de bază necondiționat (VBN) în întreaga UE”
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj] 

întrucât:
(1)	La 14 mai 2026, Comisiei i-a fost prezentată o cerere de înregistrare a unei inițiative cetățenești europene intitulate „Introducerea venitului de bază necondiționat (VBN) în întreaga UE”.
(2)	Prin scrisoarea din 15 iunie 2026 [C(2026) 4069 final], în temeiul articolului 6 alineatul (4) din Regulamentul (UE) 2019/788, Comisia a informat grupul de organizatori că, în ceea ce privește cererea de înregistrare depusă la 14 mai 2026, cerințele de înregistrare prevăzute la articolul 6 alineatul (3) primul paragraf literele (a), (d) și (e) din regulamentul respectiv erau îndeplinite și că articolul 6 alineatul (3) primul paragraf litera (b) din regulamentul respectiv nu era aplicabil. Cu toate acestea, Comisia a explicat, de asemenea, că inițiativa se află vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în sensul articolului 6 alineatul (3) primul paragraf litera (c) din Regulamentul (UE) 2019/788.
(3)	Prin urmare, Comisia a informat grupul de organizatori, în temeiul articolului 6 alineatul (4) primul paragraf din Regulamentul (UE) 2019/788, că ar putea fie să modifice inițiativa pentru a ține seama de evaluarea Comisiei, fie să mențină sau să retragă inițiativa inițială, în conformitate cu articolul 6 alineatul (4) al doilea paragraf din Regulamentul (UE) 2019/788.
(4)	La 16 iunie 2026, grupul de organizatori a transmis o inițiativă modificată intitulată „Introducerea venitului de bază necondiționat (VBN) în întreaga UE”. 
(5)	Scopul inițiativei modificate, astfel cum a fost exprimat de organizatori, este „să se stabilească un venit de bază necondiționat (VBN) în UE”. Organizatorii „constată că, odată cu evoluțiile rapide din domeniul inteligenței artificiale și al roboticii, există o nevoie urgentă de a ne detașa mijloacele de subzistență de capacitatea de a ne vinde forța de muncă, întrucât în curând ne vom confrunta cu o situație în care nu vor mai exista suficiente locuri de muncă pentru noi”. Prin urmare, organizatorii solicită „Comisiei Europene să ia toate măsurile necesare și legale care pot contribui la introducerea VBN în statele membre ale UE și să adreseze o recomandare statelor membre de a depune eforturi în vederea introducerii VBN”. O anexă la inițiativă oferă detalii suplimentare cu privire la contextul, tema și obiectivele sale.
(6)	Comisia consideră că, în temeiul articolului 121 alineatul (2) din Tratatul privind funcționarea Uniunii Europene (TFUE), Comisia ar putea recomanda Consiliului să formuleze un proiect privind orientările generale ale politicilor economice ale statelor membre și ale Uniunii și să raporteze constatările sale Consiliului European. Pe baza concluziei Consiliului European, Consiliul poate adopta o recomandare care să stabilească aceste orientări generale. În mod similar, în temeiul articolului 148 alineatul (2) din TFUE, Comisia ar putea propune Consiliului să elaboreze orientări, sub forma unei decizii a Consiliului, pe baza concluziilor Consiliului European, pe care statele membre să le ia în considerare la elaborarea politicilor lor privind ocuparea forței de muncă.
(7)	Din aceste motive, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(8)	Această concluzie nu afectează efectuarea unei evaluări pentru a se stabili dacă, în acest caz, sunt îndeplinite condițiile concrete de fond necesare pentru o acțiune din partea Comisiei, inclusiv dacă sunt respectate principiile proporționalității, subsidiarității și compatibilitatea cu drepturile fundamentale. 
(9)	Grupul de organizatori a furnizat documente adecvate pentru a dovedi că inițiativa îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(10)	Inițiativa propusă nu este în mod vădit abuzivă, vădit nefondată sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(11)	Prin urmare, inițiativa intitulată „Introducerea venitului de bază necondiționat (VBN) în întreaga UE” ar trebui înregistrată.
(12)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei, 

ADOPTĂ PREZENTA DECIZIE: 
Articolul 1
Se înregistrează inițiativa cetățenească europeană intitulată „Introducerea venitului de bază necondiționat (VBN) în întreaga UE”.
Articolul 2
Prezenta decizie se adresează grupului de organizatori ai inițiativei cetățenești intitulate „Introducerea venitului de bază necondiționat (VBN) în întreaga UE”, reprezentat de Klaus SAMBOR și Michele GIANELLA, în calitate de persoane de contact.

Adoptată la Strasbourg, 7.7.2026
	Pentru Comisie
	Maroš ŠEFČOVIČ
	Membru al Comisiei

